DA Den Europæiske Unions Tidende C 339/1

Meddelelse fra Kommissionen meddelelse om ændring og forlængelse af EF-rammebestemmelserne for statsstøtte til landbrug og skovbrug for 2007-2013

2013/C 339/01

1. FORLÆNGELSE

Ifølge punkt 199 i EF-rammebestemmelserne for statsstøtte til landbrug og skovbrug for 2007-2013 (1) (i det følgende benævnt »rammebestemmelserne«) finder bestemmelserne anvendelse indtil den 31. december 2013.

Det instrument, som skal erstatte rammebestemmelserne, dvs. de nye EU-retningslinjer for statsstøtte til landbrug og skovbrug for perioden 2014-2020, vil i vidt omfang være afhængigt af de fremtidige regler om udvikling af landdistrikterne (2) og Kommissionens reformprogram for statsstøtteområdet (3).

For ikke at foregribe resultatet af revisionen af reglerne om udvikling af landdistrikterne og de tværgående diskussioner om modernisering af statsstøttepolitikken er det hensigtsmæssigt at forlænge gyldigheden af rammebestemmelserne til den 30. juni 2014. Hvor rammebestemmelserne henviser til kriterierne i forordning (EF) nr. 1698/2005 (4), bør disse kriterier fortsat finde anvendelse på vurderingen af statsstøtte efter rammebestemmelserne i den forlængede anvendelsesperiode, selv efter ikrafttrædelsen af den nye forordning om udvikling af landdistrikterne.

2. TILPASNING AF PUNKT 189 I RAMMEBESTEMMELSERNE OM ORDNINGERNES VARIGHED

Det er vigtigt at sikre kontinuitet i gennemførelsen af politikken for udvikling af landdistrikterne og en glidende overgang fra én programmeringsperiode til den næste (2007-2013 og 2014-2020). Det er umuligt at undgå en periode med overlapning i anvendelsen mellem programmerne for udvikling af landdistrikterne med tilhørende retlige bestemmelser for programmeringsperioden 2007-2013 og dem for den følgende programmeringsperiode. I den forbindelse kan medlemsstaterne på visse betingelser fortsat indgå forpligtelser i medfør af Rådets forordning (EF) nr. 1698/2005, inklusive dens gennemførelsesretsakter (5), efter afslutningen af programmeringsperioden 2007-2013.

I løbet af den forlængede anvendelsesperiode for forordning (EF) nr. 1698/2005 og selv efter, at den nye forordning om udvikling af landdistrikterne er trådt i kraft, bør punkt 189 derfor også omfatte nye forpligtelser efter 2013, dog med forbehold af de betingelser, der træder i kraft for nye forpligtelser, som er omfattet af de regler, der er eller vil blive vedtaget for at garantere en glidende overgang fra én programmeringsperiode til den næste (2007-2013 og 2014-2020).

3. ÆNDRINGER

Rammebestemmelsernes punkt 199 nævner udtrykkeligt, at Kommissionen på visse betingelser kan ændre dem, før de udløber den 31. december 2013. For at sikre sammenhængen med reglerne om udvikling af landdistrikterne (6) bør punkt 189 og 199 i rammebestemmelserne derfor ændres i overensstemmelse hermed.

3.1. Punkt 189 i rammebestemmelserne affattes således

»Derfor vil Kommissionen fremover kun godkende ordninger af begrænset varighed. Ordninger, der vedrører statsstøtte til foranstaltninger, som også kan medfinansieres i henhold til forordning (EF) nr. 1698/2005, bør højst have en varighed, der svarer til programmeringsperioden 2007-2013. Medlemsstaterne kan fortsat indgå forpligtelser om udvikling af landdistrikter i medfør af forordning (EF) nr. 1698/2005 og de tilhørende gennemførelsesbestemmelser i de tilfælde, hvor EU-retten tillader det, og i overensstemmelse med betingelserne heri. Kommissionen vil derfor også lade disse rammebestemmelser finde anvendelse på sådanne nyindgåede forpligtelser. Andre støtteordninger bør højst vare i syv år.«

3.2. Første punktum i nr. 199 i rammebestemmelserne affattes således

»Rammebestemmelserne anvendes indtil den 30. juni 2014.«

(1) EUT C 319 af 27.12.2006, s. 1.

(2) Forslag til Europa-Parlamentets og Rådets forordning om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL), KOM(2011) 627 endelig/3.

(3) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om modernisering af EU's statsstøttepolitik, COM(2012) 209 final.

(4) Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (EUT L 277 af 21.10.2005, s. 1).

(5) Kommissionens forordning (EF) nr. 1974/2006 af 15. december 2006 om gennemførelsesbestemmelser til Rådets forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (EUT L 368 af 23.12.2006, s. 15).

(6) Punkt 26 i EF-rammebestemmelserne for statsstøtte til landbrug og skovbrug for 2007-2013.